google/wiki40b huggingface dataset:
דניאל מת'ה

החיים שלפני

מת'ה כשחקן פוטבול, שיחק בתפקיד התקפי באוניברסיטת פיטסבורג, שם היה חלק מקבוצת האוניברסיטה של פנסילבניה. לאחר שסיים את לימודיו בקולג', מת'ה נבחן בקבוצת סינסינטי בנגלס, המשחקת בליגת ה-NFL במאי 2013, אך לא התקבל. לאחר מכן בינואר 2014, הוא חתם על חוזה בקבוצת מונטריאול מליגת הפוטבול הקנדית, אך לא ערך הופעה אחת במדי הקבוצה.

קריירה מוקדמת

לאחר שעזב את ליגת הפוטבול הקנדית, מת'ה החליט לרדוף אחר חלומו להיות מתאבק והחל להתאבק בארגון הפיתוח Ohio Valley Wrestling בתחילת שנת 2015.

NXT‏ (2015-היום)

בספטמבר 2015 נודע שמת'ה יהיה אחד מ-19
באוקטובר 2015 פורסם שמת'ה הוא אחד מ-19 מגויסים חדשים שהחלו את האימונים שלהם במתחם ה-Performance Center. הוא החל להופיע במופעים של NXT שאינם מועברים לטלוויזיה כבר בינואר 2016. ב-21 בספטמבר במסגרת פרק של NXT, פרסומות שודרו על תאריך הופעת הבכורה של מת'ה. ב-5 באוקטובר, מת'ה ערך את הופעת הבכורה שלו, אך הותקף לפני הקרב על ידי סמואה ג'ו, מה שגרם לקרב בכלל לא להתקיים. מת'ה לא הופיע על המרקע לאחר כך, אך עדיין הופיע במופעי NXT לא טלוויזיוניים. ב-27 באפריל 2018, מת'ה ערך הופעה מפתיעה באירוע הרויאל ראמבל הגדול ביותר, שנערך בג'דה, ערב הסעודית כחלק מקרב הרויאל ראמבל, שלראשונה הכיל כ-50 משתתפים. בקרב זה נכנס כמספר 40, שהה בקרב כשתי דקות, אך הודח על ידי ברון סטרומן.
נירנברג (כדורגל)

היסטוריה

בעקבות זכייתה של הקבוצה באליפות בעונת 1960/1961, הקבוצה שיחקה בפעם הראשונה במפעלים האירופאיים במסגרת גביע אירופה לאלופות בעונת 1961/1962. בסיבוב המוקדמות ניצחה את קבוצת דרומקונדרה מאירלנד. בשמינית הגמר ניצחה את קבוצת פנרבחצ'ה מטורקיה. ברבע הגמר הפסידה לקבוצת בנפיקה ליסבון מפורטוגל והודחה מהטורניר.
בעקבות זכייתה של הקבוצה בגביע הגרמני בעונת 1961/1962, הקבוצה שיחקה בפעם הראשונה בגביע אירופה למחזיקות גביע בעונת 1962/1963. בסיבוב הראשון ניצחה את קבוצת סנט אטיין מצרפת. ברבע הגמר ניצחה את קבוצת בולדקלובן 1909 מדנמרק. בחצי הגמר הפסידה לקבוצת אתלטיקו מדריד מספרד והודחה מהטורניר.
בעונת 1967/1968 זכתה בפעם האחרונה באליפות גרמניה. הקבוצה השתתפה בפעם השנייה בגביע אירופה לאלופות בעונת 1968/1969. בסיבוב הראשון הפסידה לקבוצת אייאקס אמסטרדם מהולנד והודחה מהטורניר.
בסוף עונת 1987/1988 סיימה את הליגה במקום החמישי והעפילה בפעם הראשונה לגביע אופ"א בעונת 1988/1989. בסיבוב הראשון הפסידה לקבוצת רומא מאיטליה והודחה מהטורניר.
בסוף עונת 2006/2007 סיימה את הליגה במקום השישי והעפילה בפעם השנייה לגביע אופ"א בעונת 2007/2008. בסיבוב הראשון ניצחה את קבוצת רפיד בוקרשט מרומניה והעפילה לשלב הבתים. הקבוצה הוגרלה לבית הכולל את הקבוצות אברטון מאנגליה, זניט סנקט פטרבורג מרוסיה, א.ז. אלקמאר מהולנד ולאריסה מיוון. הקבוצה סיימה את הבית במקום השני והעפילה לשלב 32 האחרונות. בשלב 32 האחרונות הפסידה לקבוצת בנפיקה ליסבון מפורטוגל והודחה מהטורניר.
בתום עונת 2007/2008 נשרה נירנברג לליגת המשנה, ושבה לבונדסליגה כעבור עונה אחת בלבד, לאחר שסיימה במקום השלישי וניצחה במבחני העלייה את אנרגי קוטבוס. בתום עונת 2013/2014 נשרה נירנברג שוב לליגת הבונדסליגה השנייה. בסוף עונת 2017/18 נירנברג חזרה לבונדסליגה. לאחר עונה אחת בבונדסליגה, נשרה נירנברג בתום עונת 2018/19 בחזרה לבונדסליגה השנייה.
סותרה

סותרה (בערבית: سترة‎) הוא מושג באסלאם אשר מתאר חפץ אשר נעשה בו שימוש על ידי אדם המבצע צלאה, על מנת לחצוץ בינו לבין אדם שעשוי לעבור מולו בעת התפילה.
על פי ההלכה האסלאמית, האדם שמתפלל אמור להיות במרחק של כ-3 אמות מהסותרה. כמו כן, על גובהה של הסותרה לא להיות פחות מאמה אחת.
ישנן אסכולות הלכה באסלאם שגורסות כי השימוש בסותרה הוא חובה, בעוד שאסכולות אחרות גורסות כי זה רק בגדר המלצה. עבור אדם אשר מסתכל מהצד ואינו בקי בהלכות האסלאם, עשוי הדבר להראות כאילו שהמוסלמי מתפלל אל החפץ עצמו, אם כי אין הדבר כך.
על פי פוסקי הלכה שונים באסלאם, אין זה חובה להציב חפץ מיוחד, וניתן להשתמש בכל חפץ. כמו כן, ניתן להתפלל במקום זה מול הקיר, או פשוט להושיט את היד קדימה על מנת למנוע קרבת יתר של עובר אורח מזדמן אל המתפלל.
המסורת גורסת כי אסור לאדם לעבור בין המתפלל לבין הסותרה, אם כי אין בעיה אם הוא עובר בין שורות המתפללים במסגד.
ג'ון בו (שחקן)

ביוגרפיה

בו נולד בגריזבי שבווירל במחוז צ'שייר בצפון-מערב אנגליה. אחד מתפקידיו החשובים היה בדמות ג'ורג' מרלו בעונה הראשונה של הסדרה "החשוד העיקרי" משנת 1991. 
בין 1999 ל-2002 גילם את דאגי פרגוסון באופרת הסבון "קורוניישן סטריט". לפני כך הופיע באופרת סבון יומית "משפחות" של גרנדה TV.
תפקידים נוספים שלו בטלוויזיה כוללים את: סדרת הדרמה "Warship", הסדרה "Secret Army", "בון", "The New Statesman", "קפיטל סיטי", "Class Act", "לאבג'וי", "עדות אילמת", "The Royal", "דיאל ופסקו", "קלאופטרה", "איינשטיין ואדינגטון", "לגעת בקטיפה", "The Hour" ו"פקד בילוש בנקס". בקולנוע הופיע בו בסרטים "007 באזור המסוכן" (1987), "Resurrected" (מ-1989), "מחוז קילבורן" (2000) ו"גוזו" (2015). ב-2007 גילם בו את ד"ר מורגן בסדרת הטלוויזיה של ה-BBC "קרנפורד".
באפריל 2010 הצטרף בו לצוות השחקנים של ההפקה בתיאטראות וסט אנד בלונדון של המחזמר "פריסילה, מלכת המדבר" בתפקיד בוב. בספטמבר 2011 הופיע בתפקיד השופט טרפין במחזה "סוויני טוד" בצ'יצ'סטר, והמשיך להופיע באותו תפקיד כשההצגה הועברה לווסט אנד.
בספטמבר 2014 הצטרף בו לצוות שחקני אופרת הסבון "אמרדייל" בתפקיד לורנס וייט, המאהב לשעבר של הרולד בירץ'. הדמות הגיעה לסדרה יחד עם הבת כריסי (לואיז מרווד), הנכד לכלן (תומאס אטקינסון). באפריל 2017 פורסם שבו יעזוב את הסדרה, אולם הוא המשיך להופיע עד ינואר 2018, אז הדמות שגילם נהרגה בתאונת דרכים.
דגימה מוכתמת

דגימה מוכתמת הוא כשל לוגי מסוג שגיאות תצפית, השייך לקבוצת כשלי היקש בו מוקשת מסקנה מתצפית שהושגה באופן שישנה סבירות שיטה או ישחית את התוצאות. בכשל דגימה מוכתמת התצפית היא הבעיה, משום שהיא גורמת לשינוי ועיוות בתוצאות.
דוגמה טיפוסית לדגימה מוכתמת הוא שאלון שבו יש שאלה טעונה, או מתן רמזים חזותיים או אחרים המצביעים על התשובה המועדפת. יש להבחין, עם זאת, בכך שלעיתים הכתמת הדגימה היא חלק מהליך הניסוי. לדוגמה, כאשר בוחנים תגובה של משתתף בניסוי עם ובלי דירבון לפעולה מסוימת (השפעה חברתית), המדגם שאינו מוכתם הוא בקרה לחלק המדגם שהוכתם בכוונה תחילה.
בעיות וכשלי דגימה מוכתמת הן מן החמורות שבבעיות במדעים העוסקים בעיקר בחקר בני אדם בסביבה חברתית, כמו פסיכולוגיה, סוציולוגיה, אנתרופולוגיה וכלכלה. בתחומי חקר אלו, אין למעשה דרך להימנע מהכתמה כלשהי של הדגימה, משום שעצם קיומו של צפיין במהלך ניסוי משנה את תוצאותיו. הדוגמה הבולטת ביותר לכך הוא אפקט הות'ורן, שבו התוצאות משתנות משום שמושאי המחקר משנים את התנהגותם כיוון שהם נצפים. מסיבה זו, בעיקר, נחשבות רוב התצפיות בתחום האנתרופולוגיה או כל סוגי המחקר האיכותי למוכתמות וחשודות בהטייה מראש. דוגמה בולטת אחרת היא אפקט פלצבו, שבו הציפיה של מושא המחקר לתוצאות מסוימות משנה את התוצאות. במחקרים בתחומי הרפואה, לדוגמה, ניתן לבצע מחקר עיוור או סמיות כפולה, אך בתחומים אחרים הדבר בלתי אפשרי או כמעט בלתי אפשרי.
רשפים

השם

השם "רשפים" נקבע בשנת 1944, עת שהאגודה נרשמה על ידי רשם האגודות של השלטונות המנדטוריים. אין קשר ל"אשרפיה" בעמק בית שאן, המקום בו הקיבוץ עלה על הקרקע ארבע שנים מאוחר יותר.

היסטוריה

הקיבוץ נוסד ביולי 1944 בקריית חיים ועלה על קרקע אשרפיה ליד בית שאן ב-10 ביוני 1948, במהלך מלחמת העצמאות, במחנה משותף עם קיבוץ שלוחות.
חברי הגרעין המייסד של הקיבוץ הם יוצאי רומניה, בולגריה וילידי ארץ ישראל. במשך מספר שנים לפני הקמת הקיבוץ שהו חברי הקיבוץ בהכשרה בקריית חיים. כשנה לאחר העלייה על הקרקע עבר הקיבוץ למקום הקבע שלו, ביוני 1949. עם העלייה לנקודת הקבע נוספו לקבוצה חברים חדשים, בהם מיוצאי עיראק.
הקיבוץ שייך לתנועת השומר הצעיר - הקיבוץ הארצי. מקימי הקיבוץ קיבלו עזרה מהקיבוצים השכנים מסילות, ניר דוד (תל עמל), ובית אלפא.
כלכלת היישוב נכון ל-2018, מתבססת על גידול דגי ברכות, יצור חלב פרות, יצור ביצים, ועל חקלאות (גידולי שדה, מטעים). הוא שותף זוטר במפעל למוצרי פלסטיקה "טרפלקס".
רשפים הוא קיבוץ המוגדר על פי רשם האגודות כקיבוץ מתחדש. רוב ענפי השירות מופרטים אך יחד עם מתקיימת ערבות הדדית. בשנים האחרונות, ישנן מספר יוזמות קהילתיות, כגון: "ברלה" - מרחב לילדים עד גיל תשע הכולל ספרייה ומשחקייה להנאת התושבים והחברים. "חנות קטנה ומתנה" - חנות יד שנייה המנוהלת בהתנדבות על ידי שלוש חברות קיבוץ. גינה קהילתית - לטובת כלל החברים.
הייתה תקופה קצרה בה מספר של חברי הקיבוץ הצטרפו לחסידות ברסלב, אך אלו היו מעטים ולא נשארו זמן רב בקיבוץ.
רשפים נותן שירותים מוניציפליים ליישוב הקהילתי שלפים שהוקם בשטח שבין הקיבוצים רשפים ושלוחות.
אברי רן

אברי רן (נולד ב-2 בפברואר 1955) הוא פעיל ימין, הנחשב לאחד ממנהיגי נוער הגבעות. רן הקים כמה מאחזים, הבולט בהם הוא גבעות עולם שבו הוא גר. הורשע מספר פעמים בעבירות אלימות, חלקן על רקע פוליטי, ובעבירות רכוש.

חייו

אברהם (אברי) רן גדל במושב ניר ח"ן בנגב, הבכור מבין תאומים זהים. בהיותו בן שבע התפרק המושב, והוריו התגרשו. אביו עבר להתגורר בערד, ואמו עברה לגור עם רן ואחיו לקיבוץ נחשולים, שם גדל עד גיל 16 ועזב לאופירה. את שירותו הצבאי החל בסיירת מטכ"ל ממנה עבר לחיל השריון, סיים בהצטיינות קורס קצינים והיה מפקד פלוגה. במהלך השירות נפצע ברגלו מפליטת כדור, אושפז וחזר לשירות. רן השתחרר בדרגת סרן ולימים, בשירות המילואים, הגיע לדרגת סגן-אלוף.
לאחר נישואיו התגורר עם רעייתו במספר יישובים בשרון, וניהל מפעל עור. בני-הזוג החלו בתהליך של חזרה בתשובה, ועברו להתגורר בבית מאיר, שם הקים משק חקלאי והחל מקבץ סביבו נוער שוליים, להם שימש אב רוחני, והם סייעו לו באחזקת המשק. ב-1989 עברו רן ומשפחתו לגרעין שהקים את ההתנחלות בת עין, אך לאחר שנים אחדות חשו מנודים ונאלצו לעזוב. ב-1995 עלו על גבעה מבודדת ליד היישוב איתמר, והקימו מאחז, ממנו עברו תוך זמן קצר לגבעות אחרות והקימו עוד מאחזים. ב-1998 התיישב על הגבעה האחרונה והקים שם את חוות גבעות עולם. מאז, מתגוררת שם המשפחה, עם בניהם ונכדיהם.
בינואר 2013 התפרסם ב"מקור ראשון" וב-"nrg" תחקיר שבו האשימו תושבים מהגבעות הסמוכות ומאיתמר את רן בהתנהגות אלימה כלפיהם, השתלטות על שטחים לא לו, נזקים שגרם להם וחובות כבדים שלא החזיר. 
רן נשוי, ואב לעשרה ילדים.

הרשעות וזיכויים פליליים

עוד בטרם החל את פעילותו בהקמת מאחזים, דגל רן בעמדות ימין רדיקליות. רן היה מעורב במספר עימותים עם שכניו ועם פעילי שמאל רדיקלי. הוא הורשע 4 פעמים בעבירה של תקיפה, פעם אחת בעבירה של תגרה במקום ציבורי ופעם אחת בעבירה של הפרעה לשוטר במילוי תפקידו. עוד קודם לכן, בשנות ה-80, הורשע בעבירות של מרמה בנסיבות מחמירות, משיכת שקים ללא כיסוי, פריצה לבניין וגניבה.
ב-2005, נעצר בחשד לתקיפה בנסיבות מחמירות, ושוחרר למעצר בית אצל אחיו, בכיר בשב"כ, אך הוא נמלט והיה מבוקש במשך ארבעה וחצי חודשים. לאחר שנלכד על ידי המשטרה זמן קצר לפני פתיחת משפטו, דרשה פרקליטות המדינה לעוצרו עד תום ההליכים בטענה כי הוא "מונע מאידאולוגיה, בשילוב עם קנאות לקרקעות הנכללות בשטחי חוותו המבודדת באזור איתמר". רן מצדו טען כי התכוון כל העת להגיע לפתיחת משפטו במועד. בהיותו עצור התנהל משפטו, וכעבור חצי שנה הוא זוכה לחלוטין. בית המשפט מתח ביקורת על משטרת מחוז ש"י בכל הקשור לאופן ניהול החקירה.
מתושלח

מְתוּשֶׁלַח, בנו של חנוך, אביו של למך וסבו של נח בונה התיבה, הוא דמות מקראית הנזכרת בספר בראשית (פרק ה'), בסדר הדורות שבין אדם לנח על פי המקרא, הוא חי 969 שנים, משנת תרפ"ז לבריאת העולם, עד שנת א'תרנ"ו, משך זמן החיים הארוך ביותר במקרא.
על-פי נוסח המסורה מתושלח מת באותה שנה בה התרחש המבול, ולכן יש שטוענים כי הוא מת במבול עצמו. רש"י, על-פי שיטתו של רב בתלמוד (מסכת סנהדרין, ק"ח), מפרש כי מתושלח מת שבוע לפני המבול, ולכן נכתב בפסוק: "כי לימים עוד שבעה אנכי ממטיר על הארץ" (ספר בראשית, פרק ז', פסוק ד'), כלומר, אלוהים המתין שבוע למותו של מתושלח, ורק אז החל את המבול, וזאת כדי "ללמדך שהספדן של צדיקים מעכבין את הפורענות לבא". עם זאת בנוסחים האחרים למקרא, שנות חייו, תאריך לידתו ותאריך פטירתו שונים מנוסח המסורה. על פי הנוסח השומרוני מתושלח מת למעלה משלוש מאות שנה לאחר המבול, אם כי לא ברור כיצד שרד את המבול. על פי נוסח השבעים מת מתושלח 6 שנים לאחר המבול, אולם בנוסח האלכסנדרוני מופיע תיקון לתאריכים, כך שמתושלח מת 14 שנים לפני המבול.

בחז"ל

בתלמוד מוזכר מתושלח כאחד משבעת הרועים שיבואו יחד עם המשיח. רש"י מסביר שם שהוא (יחד עם אדם ושת) היה מהצדיקים שהיו לפני דור המבול, כמו שכתוב במסכת סנהדרין שהמבול התעכב עד סיום ימי האבל למתושלח.
הקיסר הקטן

עלילה

הפושעים הקטנים סיזר אנריקו "ריקו" בנדלו (אדוארד ג'י רובינסון) וחברו ג'ו מאסארה (דאגלס פיירבנקס הבן) עוברים לשיקגו כדי לחפש את עושרם. ריקו מצטרף לכנופיה של סאם ואטורי (סטנלי פילדס), בעוד ג'ו רוצה להיות רקדן. אולגה (גלנדה פארל) הופכת לשותפת הריקודים שלו ולחברתו.
ג'ו מנסה להתרחק מהכנופיה ופעולותיה, אבל ריקו מאלץ אותו להשתתף בשוד של המועדון בו הוא עובד. על אף ההוראות של מנהיג העולם התחתון "ביג בוי" (סידני בלקמר) להימנע משפיכות דמים, ריקו יורה למוות בנציב הפשע אלוין מקלור בזמן השוד, כאשר ג'ו הוא עד.
ריקו מאשים את סאם בהיותו רך מדי ומשתלט על הכנופיה. מנהיג הכנופיה היריבה "ארני הקטן" סטורץ' (מארוסי בלק) מנסה לגרום למותו של ריקו, אך נכשל. ריקו ופמלייתו מאלצים את ארני לעבור לדטרויט. לבסוף ריקו מקבל שליטה על כל הפשע המאורגן בצפון שיקגו.
ריקו מתחיל לדאוג שג'ו יודע עליו יותר מדי. הוא מפציר בו לשכוח את אולגה ולחזור לחיי הפשע. ריקו מאיים להרוג את ג'ו ואולגה אם לא יעשו כדבריו, אבל ג'ו מסרב. אולגה מתקשרת לשוטר פלרטי (תומאס ג'קסון) ומספרת שג'ו מוכן לדבר, רגע לפני שריקו ושכיר החרב שלו אוטרו מגיעים. ריקו מופתע לגלות שהוא לא מצליח להרוג את ג'ו, וכשאוטרו מנסה לעשות זאת בעצמו ריקו פורק אותו מנשקו, אבל לא לפני שג'ו נפצע. למשמע הירייה, פלרטי (השוטר) ושוטר נוסף רודפים אחרי אוטרו והורגים אותו. פלרטי משתמש במידע שאולגה נתנה לו ומשמיד את ארגון הפשע של ריקו.
לבד ונואש, ריקו מתחבא באכסניה. הוא מתרגז כאשר הוא מגלה שפלרטי כינה אותו פחדן בעיתונים, ובטיפשות רבה מתקשר למשטרה להודיע שהוא מגיע לחסל את פלרטי. מקור השיחה מאותר ופלרטי מגיע ויורה בריקו למוות.
שיי גילג'ס-אלכסנדר

ראשית חייו

שיי גילג'ס-אלכסנדר נולד ב-12 ביולי 1998 בטורונטו שבאונטריו. אמו, שרמיין גילג'ס, היא אתלטית עבר שהתחרתה עבור אנטיגואה וברבודה באולימפיאדת ברצלונה (1992). אביו, ווהן אלכסנדר, אימן את גילג'ס-אלכסנדר בצעירותו.
כשגדל בהמילטון, הוא לא הצליח להתקבל לקבוצת הכדורסל של תיכונו, ונאלץ לשחק בקבוצת המשנה של התיכון. כשחקן קבוצת המשנה זכה בפרס ה-MVP של אליפות קבוצות המשנה של העיר. לאחר מכן עבר לתיכון מק'נאב, לפני שעבר לתיכון בצ'טנוגה ב-2015. "חשבתי שאני צריך לשחק כנגד תחרות טובה יותר" הוא אמר. בשנתו האחרונה בתיכון, גילג'ס-אלכסנדר העמיד בממוצע 18.4 נקודות, 4.4 ריבאונדים ו-4.0 אסיסטים.
בתחילת 2016, הוא השתתף במחנה כדורסל ללא גבולות (Basketball Without Borders).
גילג'ס-אלכסנדר התחייב לשחק בתוכנית הכדורסל של אוניברסיטת פלורידה, אבל החליטה לבטל את הירשמותו באוקטובר 2016. בחודש הבא, הוא הודיע על החלטתו לשחק עבור אוניברסיטת קנטאקי. ב-2017 השתתף בנייקי הופ סאמיט, הוא קלע 11 נקודות ב-21:24 דקות משחק, כשהוא מייצג את נבחרת העולם.
הוא סיים את לימודיו בתיכון בשנת 2017.

קריירת המכללות

שיי גילג'ס-אלכסנדר החל את עונת 2017-18 בתור שחקן ספסל, כשהוא משמש גיבוי לקוואד גרין, אבל עדיין שיחק בממוצע מעל 30 דקות למשחק. לאחר הפסד קשה ל-UCLA, אלכסנדר התפוצץ נגד לואיוויל בדצמבר: הוא קלע 24 נקודות, תפס 5 ריבאונדים, חילק 4 אסיסטים וחטף שלושה כדורים. הוא המשיך להוביל את הקבוצה בשני המשחקים הבאים, נגד ג'ורג'יה ונגד לואיזיאנה, כשהוא קולע 21 נקודות נגד ג'ורג'יה ו-18 נגד לואיזיאנה.
בהמשך הוא הפך לשחקן פותח בקבוצה, לצד ארבעה פרשמנים אחרים: חמידו דיאלו, ניק ריצ'רדס, קווין נוקס ופי. ג'יי. וושינגטון. למרות ההפסדים של הקבוצה, מספר הנקודות הממוצע שלו למשחק קפץ ל-12.9 יחד עם 3.8 ריבאונדים ו-4.6 אסיסטים. גילג'ס-אלכסנדר שיחק טוב בטורניר ליגת ה-SEC והמשיך את המומנטום לטורניר ה-NCAA. אחרי משחק ברמה גבוהה בשני הסיבובים הראשונים של האליפות, נגד דוידסון ובופאלו, קנטקי הפסידה ב"סוויט 16" לאוניברסיטת המדינה של קנזס ועפה מהטורניר. הרגע האחרון בקריירת המכללות של גילג'ס-אלכסנדר היה החמצת ניסיון קליעה לשלוש על הבאזר. ב-9 באפריל 2018, הוא הכריז על מועמדות לדראפט ה-NBA ‏2018.

לוס אנג'לס קליפרס

גילג'ס-אלכסנדר נבחר על ידי שארלוט הורנטס בבחירה ה-11 בדראפט ה-NBA‏ 2018, לפני שהועבר בטרייד ללוס אנג'לס קליפרס באותו יום. לפני עונת הרוקי שלו שיחק עבור הקליפרס בליגת הקיץ של ה-NBA. הוא רשם ממוצעים של 19 נקודות, 4.8 ריבאונדים, 4 אסיסטים ו-2.3 חטיפות למשחק.
במהלך עונת הרוקי שלו נבחר לייצג את נבחרת העולם במשחק הכוכבים העולים בסוף-שבוע האולסטאר. במשחק הרביעי של סדרת הסיבוב הראשון של הקליפרס מול גולדן סטייט ווריורס בפלייאוף של אותה עונה קלע 25 נקודות, שיא קריירה. לאורך אותה עונה רשם ממוצעים של 10.8 נקודות ו-3.3 אסיסטים למשחק, ובסיומה נבחר לחמישיית הרוקיז השנייה של העונה.

אוקלהומה סיטי ת'אנדר

ב-10 ביולי 2019 העבירה לוס אנג'לס את גילג'ס-אלכסנדר, לצד דנילו גלינארי וחמש בחירות סיבוב ראשון, לאוקלהומה סיטי ת'אנדר בתמורה לפול ג'ורג'.

נבחרת קנדה

הוא שיחק עבור נבחרת קנדה הצעירה באליפות אמריקה עד גיל 18 בוואלדיביה שבצ'ילה, כשהוא קולע בממוצע 7.8 נקודות, 5.4 אסיסטים, 4.0 ריבאונדים. קנדה זכתה במדליית הכסף בתחרות.
מירון קריסטיה

ביוגרפיה

קריסטיה נולד ב-טופליצה, טרנסילבניה (אז אוסטרו-הונגריה). הוא למד בגימנסיה הסאקסונית שב- ביסטריצה (1879–1883), בגיל 15 החל את לימודיו בבית הספר התיכון, היווני-קתולי שב- נסאוד עד שנת 1887, לאחר מכן למד ב-סיביו ולבסוף למד פילוסופיה באוניברסיטת בודפשט (Eötvös Loránd University) (1891–1895).
לאחר מלחמת העולם הראשונה, קריסטיה היה חבר במשלחת האוסטרו-הונגרית אשר קראה לאיחודה של טרנסילבניה עם רומניה. ב- 1919 התמנה כארכיבישוף המטרופוליטני של ולאכיה וב- 1925 החליטה הכנסייה לקרוא לו בתואר "הפטריארך של הכנסייה הרומנית-אורתודוקסית".
לאחר עלייתו לכס המלוכה של קרול השני, מלך רומניה ב- 1938, התפטרה ממשלתו של אוקטביאן גוגה ומירון קריסטיה נבחר כראש הממשלה.
בהוראתו של המלך קרול השני, קריסטיה היה מעורב ברציחתו של קורנליו זליה קודריאנו, מנהיג התנועה הלגיונרית, בידי המשטרה. 
קריסטיה נפטר כאשר הוא עדיין בתפקידו בעת ביקורו בקאן, צרפת. הוא נחשב לקדוש ויום אזכורו בלוח חגי קדושים נוצרים נקבע ל- 9 ביוני.

יחסו ליהודים

על אף שנבחר לראשות ממשלת רומניה במטרה להגיע לאיחוד פוליטי, שהתפורר בזמנו של קודמו אוקטביאן גוגה, יחסו של קריסטיה ליהודים היה שלילי.
עוד ב-1936 נערך מפגן גדול של אנשי התנועה הלגיונרית, בו השתתפו גם אוקטביאן גוגה וקורנליו זליה קודריאנו. מפגן פשיסטי זה נערך בברכתו של מירון קריסטיה כפטריארך של הכנסייה.
בתקופתו של גוגה כראש ממשלה וגם בתקופת הממשלה של מירון קריסטאה, נשללה אזרחותם של רבים מיהודי רומניה. ב- 21 בינואר 1938 הכריז קריסטאה כי: 
"יש להצטער על העם הרומני, העני, שלשד עצמותיו נמצץ על ידי היהודים. משמעות אי פעולה כנגד היהודים, כהליכה בעיניים פתוחות לעבר האבדון... להגן על עצמינו זו חובה לאומית פטריוטית... אתם (היהודים) מנצלים אחד את השני, אבל לא אותנו ולא אחרים כמותינו שאת עושרם אתם מבקשים בתחכומכם התלמודי והאתני..."
ב-18 באוגוסט יצא מירון קריסטיה בהכרזה נוספת וקרא להיפטר מהיהודים:
"חובתו של הנוצרי לאהוב את עצמו ולדאוג לכל צרכיו. רק אז הוא יכול לעזור לשכניו... מדוע שלא ניפטר מהפרזיטים (היהודים) האלה, אשר מוצצים את דמם של הנוצרים הרומנים? זה הגיוני ומעשה קדוש לפעול כנגדם"
אולדסמוביל ויקינג

ייצור "אולדסמוביל ויקינג"

בשנת 1929 יוצרו 4,058 יחידות, (מחיר: 1,595 דולר ליחידה).
בשנת 1930 יוצרו 2,813 יחידות, (מחיר: 1,695 דולר ליחידה).
בשנת 1931 יוצרו 353 יחידות.

ג'נרל מוטורס

ג'נרל מוטורס (באנגלית: General Motors, ובקיצור GM) היא יצרנית רכב בינלאומית שבסיסה בארצות הברית. החברה נוסדה בשנת 1908 על ידי ויליאם דוראנט.
המותגים הבולטים שבבעלות החברה הם, בין היתר, ביואיק, קדילאק, שברולט, ו-GMC.
חטיבת "אולדסמוביל" פורקה בשנת 2004, חטיבת פונטיאק פורקה בשנת 2010.
אלכסנדר זצפין

חייו

אלכסנדר זצפין נולד בנובוסיבירסק, אביו היה רופא מנתח ואמו הייתה מורה. לאחר סיום בית הספר זצפין החל ללמוד במכון למהנדסי מסילות רכבת. במרץ 1945 הוא נפלט מהלימודים וגויס לצבא. בהיותו בצבא זצפין למד לנגן במספר כלי נגינה והתקבל ללהקה צבאית. לאחר שחרורו מהצבא זצפין למד בקונסרבטוריון באלמטי וסיים אותו בשנת 1956. כבר באותה שנה הוא החל לכתוב מוזיקה לסרט שהוקרן בשנת 1958.
לאחר מספר שנים הוא עבר למוסקבה. זצפין הגיע לבירה ללא קשרים ולאור קשייו למצוא עבודה החל לעבוד כנגן במסעדה. באותה תקופה לאוניד גאידאי חיפש מלחין לסרטו החדש מבצע חיריק והרפתקאות נוספות של שוריק וקיבל המלצות לגבי זצפין. הניסיון היה מוצלח ושיתוף פעולה בין הבמאי לבין המלחין נמשך לאורך שנים.
בשנת 1965 זצפין החל לכתוב מוזיקה למילים של לאוניד דרבניוב והם כתבו מעל ל-100 שירים עד לפטירת דרבניוב בשנת 1995.
במחצית שנות ה-70 זצפין הכיר את אלה פוגצ'ובה וכתב עבורה מספר שירים, לאחר הסרט "אישה ששרה" היו ביניהם חילוקי דעות ושיתוף פעולה הופסק.
בשנות ה-70 זצפין שהיה חובב רדיו הקים בביתו אולפן הקלטות עם ציוד מתקדם מאוד. באולפן זה הוא הקליט רבים משיריו שכתב בשנות ה-70.
בשנת 1978 יצאה לאקרנים סרט חדש "31 ביוני" שכלל שירים של זצפין למילים של לאוניד דרבניוב ויורי אנטין. הסרט זכה להצלחה, אך לאחר ששחקן הראשי אלכסנדר גודונוב נמלט לארצות הברית הקרנתו בברית המועצות הופסקה.
בשנת 1982 זצפין התחתן עם אזרחית צרפת ועזב את ברית המועצות. בתקופה זו נמתחה עליו ביקורת בעיתונות הסובייטית על מעשה זה. עם תחילת הפרסטרויקה בשנת 1986 זצפין (שהתגרש מאשתו) חזר לברית המועצות והמשיך לכתוב מוזיקה לסרטים ושירים. מאז הוא מתגורר לסירוגין ברוסיה ובצרפת.
זצפין כתב מוזיקה לכ-300 שירים וכ-60 סרטים.
נחלת שבט גד

המידע אודות התנחלות שבט גד מופיע בספר יהושע, פרק י"ג, פסוקים כ"ד-כ"ח. נחלת שבט גד שכנה בצד המזרחי של הירדן. שבט גד היה אחד משניים וחצי השבטים, ראובן ומנשה שנחלתם שכנה בעבר הירדן המזרחי . נחלת השבט כללה את הגלעד, באזור צפון עבר הירדן, והיא גבלה בדרומה בנחלת נחלת שבט ראובן, בצפונה בנחלת חצי המנשה, במערבה בנהר הירדן ובמזרח בבני-עמון.

גבולות הנחלה

המידע אודות התנחלות שבט גד מופיע בספר יהושע, פרק י"ג, פסוקים כ"ד-כ"ח והוקדשו לו ארבעה פסוקים:
כד וַיִּתֵּן מֹשֶׁה לְמַטֵּה-גָד, לִבְנֵי-גָד לְמִשְׁפְּחֹתָם.  כה וַיְהִי לָהֶם, הַגְּבוּל--יַעְזֵר וְכָל-עָרֵי הַגִּלְעָד, וַחֲצִי אֶרֶץ בְּנֵי עַמּוֹן:  עַד-עֲרוֹעֵר, אֲשֶׁר עַל-פְּנֵי רַבָּה. כו וּמֵחֶשְׁבּוֹן עַד-רָמַת הַמִּצְפֶּה, וּבְטֹנִים; וּמִמַּחֲנַיִם, עַד-גְּבוּל לִדְבִר. כז וּבָעֵמֶק בֵּית הָרָם וּבֵית נִמְרָה וְסֻכּוֹת וְצָפוֹן, יֶתֶר מַמְלְכוּת סִיחוֹן מֶלֶךְ חֶשְׁבּוֹן, הַיַּרְדֵּן, וּגְבֻל--עַד-קְצֵה יָם-כִּנֶּרֶת, עֵבֶר הַיַּרְדֵּן מִזְרָחָה. כח זֹאת נַחֲלַת בְּנֵי-גָד, לְמִשְׁפְּחֹתָם, הֶעָרִים, וְחַצְרֵיהֶם.
— יהושע, י"ג, כ"ד-כ"ח
המחבר המקראי מתאר את גבול נחלת השבט בתחילה בכלליות ומוסיף כי גבולה הוא עם סביבותיה של יעזר בגלעד. לאחר מכן נמסר פירוט גבולות הנחלה: במזרח - "חֲצִי אֶרֶץ בְּנֵי עַמּוֹן".בדרום נפגש הגבול עם "חֶשְׁבּוֹן עַד-רָמַת הַמִּצְפֶּה, וּבְטֹנִים". צפונית מערבית וצפונה נפגש הגבול עם "מַּחֲנַיִם, עַד-גְּבוּל לִדְבִר" גבולה הדרום מערבי של הנחלה נפגש עם ערי העמק: "וּבָעֵמֶק בֵּית הָרָם וּבֵית נִמְרָה וְסֻכּוֹת וְצָפוֹן". המחבר מסיים בתיאור כללי שגבולה של הנחלה משתרע מהגלעד ועד הכנרת.
תיאור גבולות הנחלה נמנו שמונה ערים. ייתכן ששמות הערים האלה מופיעים ברשימה המקורית של ערי הנחלה שלא נשתמרה. מקורות מקראיים וחוץ מקראיים מעידים על כך, שבני שבט גד לא התנחלו רק בתחומי הנחלה כפי שמופיעים ביהושע י"ג. כמו כן, בתחומי הנחלה התיישבו עוד שבטים. שבט גד התיישב אף בדרום עבר הירדן. עדות לכך מופיעה במצבת מישע. משפחות מכיר משבט מנשה התיישבו בתחומי נחלת שבט גד. ייתכן כי בתחומי הנחלה ישבו גם בני עמון באזור שנקרא "אֶרֶץ בְּנֵי עַמּוֹן". יש הסוברים כי נחלת שבט גד הייתה אזור מנהלתי שכללה את חבלי הנחלה שגבולתיה נקבעו בספר במדבר, פרק ל"ב, פסוקים ל"ד-ל"ו. ייתכן כי הנחלה יושבה על ידי כנענים בתקופת הברונזה המאוחרת. יש הטוענים כי התיאור ביהושע י"ג משקף את צורת ההתנחלות בימי ממלכת ישראל המאוחדת. תיאור האזור המנהלי המתואר ביהושע י"ג דומה לתיאור המחוז השביעי בממלכת שלמה כפי שמתואר בספר מלכים א', פרק ד', פסוק י"ד.
אנטונוב An-178

עיצוב ופיתוח

An-178 הוא מטוס תובלה גבוה עם כנף סחופה בינונית, כנפי כנף וזנב T. המסגרת האווירית עשויה מסגסוגות אלומיניום וחומרים מרוכבים. גוף המטוס חצי-מונוקוק עם חתך עגול. ציוד הנחיתה הנשלף מורכב משני גלגלים ראשיים וגלגל אף כפול. מערכת בקרת הטיסה היא מערכת דו-צדדית כפולת כנפיים, המורכבת משני חלקים: FCS-A ו- FCS-B, אשר כל אחד מהם אחראי על שני ערוצי בקרה. משטחי בקרת הטיסה כוללים שקעים ליד קצות הכנף, ארבעה ספויילרים לבקרה, שישה ספוילרים עם מעלית-מהירות/בלם מהירות, הגה כיוון והגה עילי, עם מערכת גיבוי כבל חירום מכנית. כוח המטוס מגיע משני מנועי טורבו -פאן D-436-148FM, רכובים על עמודונים מתחת לכנפיים ויחידת עזר, שמסוגלים להעביר 18 טונות מעל 1,000 ק"מ, או 10 טונות מעל 4,000 ק"מ.
הלוחות החיצוניים של הכנף (כולל כנפי כנף), גוף המטוס הקדמי עם תא הטייס ורגלית גלגל האף מגיעים מה-An-158. אחיזת המטען מוגדלת מעט, ויש זוג גלגלים עיקריים נוסף מכל צד. המטוס ערך את הופעת הבכורה המערבית שלו בתערוכת האוויר בפריס 2015.
פרשת קורנילוב

פרשת קורנילוב התרחשה באוגוסט 1917 ברוסיה והיוותה זרז רציני ובלתי צפוי למהפכת אוקטובר.
המפקד העליון של הצבא הרוסי, גנרל לאוור קורנילוב, היה שותף לאמונה הרווחת כי הפסד צבאי בחזית המזרחית למעצמות המרכז יוביל להרס הכבוד והגאווה הרוסית. לנין, כך הוא טען, צריך להתלות יחד עם "מרגליו הגרמנים".
מהבירה פטרוגרד נשלח מסר מעורפל (אולי במכוון), בו נאמר כי הבולשביקים רומסים את השלטון בבית. במסר זה הורה כביכול ראש ממשלת המעבר אלכסנדר קרנסקי לקורנילוב לכפות סדר בבירה ולארגן מחדש את הממשלה. קורנילוב הורה לגיס הפרשים ה-3 להיכנס לפטרוגרד ולהנהיג ממשל צבאי. ב-9 בספטמבר קרנסקי הדיח את קורנילוב משום שחשב כי האחרון מגיע כדי להציג דיקטטורה צבאית (קרנסקי מעולם לא העביר מסר בהול לקורנילוב על בעיות שליטה בבירה). קורנילוב היה משוכנע לחלוטין (תוך שהוא מתעלם מדעתו של בוריס סאווינקוב - סגנו של קרנסקי - כי מדובר באי הבנה כוללת) שקרנסקי לא מתכוון להדיחו אלא מורה כך משום שהוא תחת לחץ - אסור על ידי הבולשביקים. קורנילוב קרא לחייליו "להציל את מולדתם הגוועת".
קרנסקי לא ידע אם יוכל לסמוך על שאר מפקדיו כנגד ה"פלישה" של קורנילוב ונאלץ לבקש עזרה מה"גווארדיה האדומה" של הבולשביקים. בהתקרב חיל הפרשים ה-3 לפטרוגרד הורה קרנסקי למפקדו (שלוחו של קורנילוב) גנרל קרימוב לעצור את התקדמותו. כאשר קרימוב הבין כי אין חשש לשליטה בולשביקית ציית לקרנסקי. קרנסקי שעדיין האמין כי חיל המצב חפץ להדיחו ולכונן ממשל צבאי, עצר ואסר את קורנילוב ו-7000 מתומכיו.
בעקבות פרשה זו קרנסקי איבד מכוחו הפוליטי, חיזק בצורה משמעותית את הבולשביקים ואת תמיכת הפועלים בהם, וסלל את דרכם לשלטון במהפכת אוקטובר. לולא פרשה זו ייתכן (כך לפי קרנסקי עצמו) והבולשביקים לא היו מגיעים לשלטון.